Eskom vra groot veranderings aan tariefstrukture(Foto: Maroela Media) Eskom het sy voorgestelde tariefherstruktureringsplan vir volgende jaar aan die nasionale energiereguleerder (Nersa) voorgelê en die kragvoorsiener beoog om ingrypende veranderings aan sy prysstruktuur aan te bring. Die voorlegging is ŉ hersiene weergawe van die plan wat Eskom in 2020 aan Nersa voorgelê het. Eskom sê dit neem die jongste verwikkelinge in die elektrisiteitsvoorsieningsbedryf in ag, wat insluit die ontbondeling van die maatskappy in drie entiteite naamlik opwekking, distribusie en transmissie. Eskom sê hy het laas in 2012 sy tariefstrukture hersien en stel die beduidende veranderings voor op grond van bygewerkte navorsing oor wat dit hom kos om krag te lewer. “Wanneer tariewe bygewerk word en strukturele veranderings aangebring word, is dit onmoontlik om geen uitwerking op alle kliënte te hê nie,” sê Monde Bala, Eskom se groephoof vir distribusie. “Hoewel die strukturele veranderings wat voorgestel word dus die inkomste verhaal wat Nersa in ooreenstemming met sy veeljaarprysvasstellingsmetodologie goedgekeur het, kan individuele kliënte meer of minder betaal. Dit sal afhang van die verandering in hul verbruiksprofiel.” Die herstrukturering strook met die ontbondelingsproses waarmee Eskom tans besig is sodat die werklike koste van die verskillende dienste wat hy lewer, akkuraat weergegee kan word. Dit beteken die afsonderlike koste verbonde aan die opwekking van energie, die gebruik van die netwerk en dienste en administrasie moet weerspieël kan word. Eskom sê die nuwe struktuur sal die elemente wat koste opjaag, meer akkuraat kan aandui sodat alle kliënte se belange beskerm word, onnodige en onbillike kruissubsidiëring vermy kan word en regverdige invordering van alle netwerkgebruikers moontlik is. Volgens die kragvoorsiener moet hy ook in staat wees om genoeg inkomste in te vorder, soos goedgekeur deur Nersa. “Bestaande tariewe is verouderd en moet gemoderniseer word om die veranderende elektrisiteitsomgewing te weerspieël en belangrike besluite hieroor is nodig om die kragbedryf te beskerm,” sê Bala. Verbruikers installeer byvoorbeeld deesdae hul eie kragopwekkers en gebruik die netwerk op verskillende maniere. Dit sluit in onafhanklike kragprodusente wat die netwerk gebruik om krag by kliënte te kry. “Billike en gelyke inkomste-invordering van alle kliënte vir dienste wat gelewer is, is net moontlik met tariewe en tariefstrukture wat gemoderniseer is om hierdie veranderende omgewing te weerspieël.” Eskom vra dat kliënte betaal om die netwerk en die opwekkingskapasiteit te gebruik en sê dit bied onder meer rugsteun, stabiliteit en ŉ bystandkapasiteit indien nodig. Van die groot veranderings sluit in die verwydering van die stygende bloktarief wat beteken verbruikers wie se kragverbruik bokant ŉ sekere drempel is, betaal meer. Dit is volgens Eskom ŉ “onekonomiese aansporing”. Die tarief moedig kliënte aan om alternatiewe opwekkingsmetodes te gebruik wat beteken Eskom se inkomste daal, maar nie sy koste nie. Die voorstelle sluit ook in krediet aan kliënte wat krag in die netwerk terugvoer. Eskom stel ook voor dat die tariewe vir munisipaliteite in drie hoofkategorieë gegroepeer word sodat die plaaslike owerhede se verkope en inkomstevoorspellings makliker gemaak kan word. Nersa moet teen September ŉ besluit oor die voorgestelde metodologie goedkeur sodat dit op 1 April volgende jaar in werking gestel kan word.